Vikipediyada bu ad-soyadlı digər şəxslər haqqında da məqalələr var; bax: Həsən Seyidov.

**Həsən Neymət oğlu Seyidov** (16 avqust 1932, Qaçağan, Marneuli rayonu – 8 dekabr 2004, Bakı) — Azərbaycan dövlət xadimi, Azərbaycan SSR Nazirlər Sovetinin 9-cu sədri (1981–1989), SSRİ Nazirlər Soveti Rəyasət Heyətinin üzvü, Azərbaycan SSR Ali Sovetinin deputatı, Azərbaycan KP MK-nın katibi.

Həyatı
------

Həsən Seyidov 16 avqust 1932-ci ildə Marneuli rayonunun Qaçağan kəndində anadan olmuşdur. 1939-cu ildə Qaçağan kənd orta məktəbinin I sinfinə daxil olmuş, 1946-cı ildə Dağ Borçalının Cəlaloğlu rayonunun Çubuxlu (indiki Ermənistan Respublikası Stepanavan rayonunun Kuybışev kəndi) kənd natamam orta məktəbinin 7-ci sinfində təhsilini davam etdirmiş, 1951-ci ildə Cəlaloğlu orta məktəbini bitirmişdir. Həmin ildə Bakıya gələrək Azərbaycan Politexnik İnstitutunun mexanika fakültəsinə daxil olmuş və 1956-cı ildə bu institutu fərqlənmə diplomu ilə bitirmişdir. Ali məktəbdə təhsil aldığı illərdə Həsən Seyidov əla oxumaqla yanaşı, institutun ictimai-siyasi həyatında fəal iştirak etmiş, fakültə komsomol komitəsinin katibi vəzifəsində işləmişdir.

Həsən Seyidov əmək fəaliyyətinə 1956-cı ildə SSRİ Kimya və Neft Maşınqayırma Nazirliyinin L. Şmidt (indiki Səttərxan) adına zavodunda usta köməkçisi vəzifəsində başlamış, 9 il ərzində mühəndis və baş mühəndisin müavini vəzifələrində çalışmış, 1965-ci ildə zavod direktoru vəzifəsinə təyin olunmuşdur. Zavod Sovet İttifaqının və Respublikanın bir neçə dəfə keçici bayraqları ilə mükafatlandırılmışdır.

Bu müddət ərzində Həsən Seyidov Nərimanov rayon, Bakı şəhər Partiya və Sovet orqanlarının üzvü seçilmişdir. 1971-ci ilin fevral ayında Həsən Seyidov Azərbaycan Kommunist Partiyası Mərkəzi Komitəsinin sənaye-nəqliyyat şöbəsinin müdiri vəzifəsinə təyin edilmişdir. 1971–1981-ci illərdə MK-nın katibi, 1971–1989-cu illərdə MK-nın büro üzvü, 1971–1991-ci illərdə Azərbaycan KP MK-nın üzvü və 1971–1990-cı illərdə Azərbaycan SSR Ali Sovetinin deputatı olmuşdur.

1981–1989-cu illərdə Həsən Seyidov Azərbaycan SSR Nazirlər Sovetinin sədri vəzifəsində çalışmışdır. Bu müddətdə o Sov. İKP MK-nın XXVI və XXVII qurultaylarına nümayəndə seçilmiş, Sov. İKP MK-nın üzvlüyünə namizəd, həmçinin X və XI çağırış SSRİ Ali Sovetinin deputatı seçilmişdir. Həsən Seyidov Azərbaycan KP MK-nın katibi və Nazirlər Sovetinin sədri vəzifələrində işləmişdir.

1989-cu ilin aprel ayında fəxri təqaüdə çıxdıqdan sonra, Azərbaycan SSR Nazirlər Soveti yanında SSRİ Xarici İqtisadi Əlaqələr Nazirliyinin müvəkkili təyin edilmişdir.

1991-ci ilin noyabr ayında "Azərinkom" informasiya-kommersiya birliyinin, 1997-ci ildən isə "Azərinkom" səhmdar cəmiyyətinin baş direktoru vəzifəsində çalışmışdır.

Həsən Seyidov "Lenin" ordeni, üç dəfə "Qırmızı əmək bayrağı" ordeni və medallarla təltif etmişdir. 1969-cu ildə ona "Azərbaycan SSR əməkdar mühəndisi" fəxri adı verilmişdir. Bundan başqa, o bir neçə dəfə Azərbaycan SSR Ali Soveti Rəyasət heyətinin fəxri diplomu ilə mükafatlandırılmışdır.

Həsən Seyidov 2004-cü ildə Bakıda vəfat edib. Fəxri xiyabanda dəfn edilmişdir.

İstinadlar
----------

Ədəbiyyat
---------

* СЕЈИДОВ Һәсән Нејмәт оғлү // Азәрбајҹан Совет Енсиклопедијасы: [10 ҹилддә]. VIII ҹилд: Прадо—Спринт. Бакы: Азәрбајҹан Совет Енсиклопедијасынын Баш Редаксијасы. Баш редактор: Ҹ. Б. Гулијев. 1984. С. 329.

| ⛭Azərbaycan Azərbaycanın hökumət başçıları Azərbaycan |
| --- |
| Azərbaycan Xalq Cümhuriyyəti(1918–1920) | 

|  |  |
| --- | --- |
| Nazirlər Şurasınınsədrləri (1918–1920) | 
* Fətəli xan Xoyski (28 may 1918 — 14 mart 1919)
* Nəsib bəy Yusifbəyli (14 mart 1919 — 1 aprel 1920)
* Məmmədhəsən Hacınski (i.e.) (1 aprel 1920 — 28 aprel 1920)

 |

 |
| Azərbaycan SSR(1920–1991) | 

|  |  |
| --- | --- |
| Xalq Komissarları Sovetininsədrləri (1920–1946) | 
* Nəriman Nərimanov (28 aprel 1920 — 6 may 1922)
* Qəzənfər Musabəyov (6 may 1922 — 14 mart 1930)
* Dadaş Bünyadzadə (14 mart 1930 — 23 oktyabr 1932)
* Mircəfər Bağırov (23 oktyabr 1932 — 12 dekabr 1933)
* Hüseyn Rəhmanov (12 dekabr 1933 — 5 oktyabr 1937)
* Teymur Quliyev (13 noyabr 1937 — 28 mart 1946)

 |
| Nazirlər Sovetininsədrləri (1946–1991) | 
* Teymur Quliyev (28 mart 1946 — 18 aprel 1953)
* Mircəfər Bağırov (18 aprel 1953 — 17 avqust 1953)
* Teymur Quliyev (17 avqust 1953 — 9 mart 1954)
* Sadıq Rəhimov (9 mart 1954 — 8 iyul 1958)
* Vəli Axundov (8 iyul 1958 — 10 iyul 1959)
* Məmməd İsgəndərov (10 iyul 1959 — 29 dekabr 1961)
* Ənvər Əlixanov (29 dekabr 1961 — 10 aprel 1970)
* Əli İbrahimov (10 aprel 1970 — 22 yanvar 1981)
* Həsən Seyidov (22 yanvar 1981 — 27 yanvar 1989)
* Ayaz Mütəllibov (27 yanvar 1989 — 26 yanvar 1990)
* Həsən Həsənov (26 yanvar 1990 — 7 fevral 1991)

 |

 |
| Azərbaycan Respublikası(1991-ci ildən) | 

|  |  |
| --- | --- |
| Baş nazirlər(1991-ci ildən) | 
* Həsən Həsənov (7 fevral 1991 — 4 aprel 1992)
* Feyruz Mustafayev (i.e.) (4 aprel 1992 — 14 may 1992)
* Rəhim Hüseynov (14 may 1992 — 30 yanvar 1993)
* Əli Məsimov (5 fevral 1993 — 28 aprel 1993)
* Pənah Hüseynov (28 aprel 1993 — 30 iyun 1993)
* Surət Hüseynov (30 iyun 1993 — 7 oktyabr 1994)
* Fuad Quliyev (7 oktyabr 1994 — 20 iyul 1996)
* Artur Rasizadə (20 iyul 1996 — 26 noyabr 1996)
* Artur Rasizadə (26 noyabr 1996 — 4 avqust 2003)
* İlham Əliyev (4 avqust 2003 — 4 noyabr 2003)
* Artur Rasizadə (4 noyabr 2003 — 21 aprel 2018)
* Novruz Məmmədov (21 aprel 2018 — 8 oktyabr 2019)
* Əli Əsədov (8 oktyabr 2019 — indiyədək)

 |

 |